Piotrowice (miym.:"Petrowitz") – pouedniowo tajla Katowic, kero razym s Ôchojcym robi dziylnica Piotrowice-Uochojec. Je uōna pouožōno ōng. 7 km ôd cyntrōm. Geōgrafijo. Bez Piotrowice puynōm dořyča dwōch wielgich ślōnskych řyk: Ślepiotki, kero je dořečym Ôdry a Mlyčnyj, kero pōźnij wpado do Wisuy. Bez Piotrowice přeuazi pouednik 19° dugości geōgrafičnyj wschodnij. Piotrowice majōm granica ôd zachodu s Zařyčym, ôd pōunocy s Ligotōm a Zadolym, ôd wschodu s Ôchojcym, na ôd pouednio s Kostuchnōm. Wysokość nad pōziomym mořa miyni sie ôd 266 m do 320 m . Historyjo. Piyrše ślady ôbecności ludzi na terynie piotrowic sōm s ôkrysu nyjolitu (ōng. 5000 lot nazod). W středniowieču Piotrowice razym s Podlesiym a Zařečym wystympowouy kej Uōničowy. Nojwčeśnijše godaniy ô Piotrowicach je s 1287 roku. Do XVII stolecio Piotrowice miouy ôbšor moc wiynkšy aniželi terozki. Podug zachowanych dokōmyntōw wieś graničyua bezpostřednio s Mysuowicōma, Zouynžym a Kuźńōm Bōguckōm (dzisijše Cyntrōm). W XIX wieku we Piotrowicach miyškouo ōngyfer 800 ludzi. We 1818 zouožōno sam piyršo šula. W 1874 Piotrowice razym s Kostuchnōm a Ôchojcym twořiuy Amtsbezirk (gmina). Ôd 1951 Piotrowice začōnuy pōmiyniać sie ze wsi rolničyj na baři industryjalno. We 1910 miyškouo we nich přez 3500 ludzi. Po piyršyj wojniy światowyj Piotrowice trefiuy do Polski a bouy we Autōnōmičnym Wojewōdztwie Ślōnskim. Pō drōgij wojnie światowyj začōnto sam budować bloki. W 1951 roku wuōnčōno couke Piotrowice do Katowic. Kōmunikacyjo. Na Piotrowicach je banhow a wynzyu banowy, we kerym lynije kolyjowe rozuažōm sie we dwie strōny: do Biylsko-Biouyj a Rybnika. Bez Piotrowice leci droga krajowo 81 Katowice - Wisua. Na dziylnicy je tyž 9 přistankōw autobusowych s kerych do sie dojechać do wiynkšości dziylnic Katowic, a tyž do Tychōw, Rudy Ślōnskij, Mikouowa a Čeladzi. Edukacyjo. We Piotrowicach dziouajōm: Dwie šule podstawowe: nōmera 27 (ul. Łętkowskiego) nōmera 32 (ul. Sobańskiego). 2 gimnazyja: nōmera 19 (ul. Spółdzielczości) nōmera 20 (ul. gen. Jankego) 2 zespōuy šuli střednich: Zespōu Šuli Poligrafično-Mechaničcznych im. Armii Krajowej (ul. Armii Krajowej) Zespōu Šuli Techničnych a Ôgōlnokštoucōncych nōmera 3 im. E. Abramowskiego (ul. Harcerzy Września) Krōm tygo sōm tyž na Piotrowicach Gōrnoślōnsko Wyžšo Šula Handlowo (ul. Hercerzy Września) a Šula Policyjno (ul. gen. Jankego).